जडेजा ने तीसरे दिन के खेल के बाद संवाददाताओं से कहा, कि हमने 150 रन के आस पास अपने पांच विकेट गंवा दिए थे। लेकिन इसके बाद हमने अपनी पारी को संवारा और टीम को मजबूत स्थिति में पहुंचा दिया। यदि आपके सातवें से 11वें नंबर तक के बल्लेबाज 50 से 100 रन का योगदान दे देते हैं तो यह किसी भी टीम के लिए बोनस है। उन्होंने कहा,कि अच्छी बात है कि हम ऐसा कर पा रहे हैं। इससे यह पता लगता है कि इन रनों को बनाने के लिए हम टॉप आर्डर पर पूरी तरह निर्भर नहीं है। भारतीय पारी में सातवें नंबर के बल्लेबाज रविचंद्रन अश्विन ने 72, आठवें नंबर के जडेजा ने 90 और नौवें नंबर के जयंत यादव ने 55 रन बनाए। भारतीय टेस्ट इतिहास में यह पहली बार है कि जब सातवें नंबर से नीचे के बल्लेबाजों ने तीन अर्धशतक बनाए।